അമ്മയും 2 മക്കളും വെട്ടേറ്റു മരിച്ചു ഗൃഹനാഥന് തൂങ്ങിമരിച്ച നിലയിലും എഴുകോണ് കൊല്ലം നെടുവത്തൂരില് അമ്മയും രണ്ടു മക്കളും വെട്ടേറ്റും ഗൃഹനാഥന് തൂങ്ങിയും മരിച്ച നിലയില്. നീലേശ്വരം കത്തോലിക്ക പള്ളിക്കു സമീപം പൂജപ്പുര വീട്ടില് എസ് രാജേന്ദ്രന് 55, ഭാര്യ അനിത 45, മക്കള് ആദിത്ത് രാജ് 24, അമൃതരാജ് 20 എന്നിവരാണ് മരിച്ചത്. ഭാര്യയെയും മക്കളെയും വെട്ടിക്കൊന്നശേഷം രാജേന്ദ്രന് ജീവനൊടുക്കിയെന്നാണ് പൊലീസിന്റെ പ്രാഥമിക നിഗമനം. വീട്ടിനുള്ളില് തിങ്കള് പകല് 11നാണ് മൃതദേഹങ്ങള് കണ്ടത്. ആദിത്ത് രാജിന്റെ മൃതദേഹം വീടിന്റെ ഹാളിലും അമൃതയുടേത് കിടപ്പുമുറിയിലെ കട്ടിലിലും അനിതയുടേത് നിലത്തുമാണുണ്ടായിരുന്നത്. രാജേന്ദ്രനെ, ആദിത്ത് രാജിന്റെ കിടപ്പുമുറിയിലാണ് തൂങ്ങിയ നിലയില് കണ്ടത്. അമ്മയുടെയും മക്കളുടെയും കഴുത്തില് ആഴത്തില് വെട്ടേറ്റിരുന്നു. കൊലപാതകത്തിന് ഉപയോഗിച്ചതെന്ന് കരുതുന്ന കൊടുവാള് വീട്ടില്നിന്ന് പൊലീസ് കണ്ടെടുത്തു. ഞായര് രാത്രിയാണ് സംഭവം നടന്നതെന്നാണ് നിഗമനം. മൃതദേഹങ്ങള് കൊല്ലം മെഡിക്കല് കോളേജ് ആശുപത്രി മോര്ച്ചറിയിലേക്കു മാറ്റി. ഓട്ടോ ഡ്രൈവറായ രാജേന്ദ്രന് ഞായറാഴ്ച ഓട്ടോ അപകടകരമായി ഓടിച്ചതും പറഞ്ഞ സ്ഥലത്ത് യാത്രക്കാരെ എത്തിക്കാതിരുന്നതും തര്ക്കത്തിനിടയാക്കിയിരുന്നു. നേരത്തെ മാനസിക വെല്ലുവിളിക്ക് ചികിത്സ തേടിയിട്ടുണ്ട്. മുമ്ബ് വിദേശത്തായിരുന്നു. വീട് നിര്മിച്ചതില് സാമ്ബത്തിക ബാധ്യത ഉള്ളതായും പറയുന്നു.